ORDE do 12 de abril de 2017 pola que se revisa a relación de actividades artesás recollidas no anexo IV do Decreto 218/2001, do 7 de setembro, polo que se refunde a normativa vixente en materia de artesanía.
Consellería de Economía, Emprego e Industria — I. Disposicións xerais — 25/04/2017

De acordo co disposto no artigo 30 do Decreto 218/2001, do 7 de setembro, polo que se refunde a normativa vixente en materia de artesanía (DOG núm. 185, do 24 de setembro), recoñécense oficialmente como actividades artesás os traballos e actividades que figuran no anexo IV do referido decreto, para os efectos da súa inclusión na sección de actividades artesás do Rexistro Xeral de Artesanía de Galicia.
O artigo 31 do mesmo texto legal sinala que a relación de actividades artesás poderá ser obxecto de revisión periódica pola Comisión Galega de Artesanía, de oficio ou por instancia de parte interesada. A revisión levarase a cabo mediante orde da consellería competente en materia de artesanía por proposta do citado órgano colexiado.
Logo da solicitude por instancia de parte interesada da inclusión na sección de actividades artesás do Rexistro Xeral de Artesanía de Galicia da actividade de sombreiraría, o Pleno da Comisión Galega de Artesanía, na súa reunión do 15 de marzo de 2016, acordou que esta actividade tiña particularidades propias que a diferenciaban notablemente dos oficios artesanais recollidos no anexo IV do Decreto 218/2001, do 7 de setembro, e propuxo, por unanimidade dos seus membros, a inclusión da devandita actividade na sección de actividades artesás do referido Rexistro Xeral de Artesanía de Galicia.
Segundo o anterior e de acordo co disposto no artigo 31 do Decreto 218/2001, do 7 de setembro,
Primeiro. A inclusión da actividade de sombreiraría na relación de actividades artesás recollida no anexo IV do Decreto 218/2001, do 7 de setembro, conforme o disposto no anexo I desta orde.
Segundo. Actualizar o devandito anexo IV do Decreto 218/2001, do 7 de setembro, conforme o disposto no anexo I desta orde.
Santiago de Compostela, 12 de abril de 2017
Relación de actividades artesanais agrupadas segundo a Clasificación nacional de actividades económicas (Clasificación segundo o Real decreto 475/2007, do 13 de abril, polo que se aproba a Clasificación nacional de actividades económicas 2009 (CNAE-2009), e o disposto no artigo 4 da Lei 1/1992, do 11 de marzo, de artesanía de Galicia).
División 13. Industria textil.
División 14. Confección de roupa de vestir.
División 15. Industria do coiro e do calzado.
División 16. Industria da madeira e da cortiza, agás mobles, cestaría e espartaría.
División 17. Industria do papel.
División 18. Artes gráficas e servizos relacionados con elas.
División 20. Industria química.
División 23. Fabricación doutros produtos minerais non metálicos.
División 24. Metalurxia.
División 25. Fabricación de produtos metálicos, agás maquinaria e equipamentos.
División 26. Fabricación de produtos informáticos, electrónicos e ópticos.
División 30. Fabricación doutro material de transporte.
División 31. Fabricación de mobles.
División 32. Outras industrias manufactureiras.
División 43. Actividades de construción especializada.
División 47. Comercio polo miúdo agás de vehículos de motor e motocicletas.
División 74. Outras actividades profesionais, científicas e técnicas.
División 90. Actividades de creación, artísticas e espectáculos.
División 96. Outros servizos persoais.